

**ข่าวประชาสัมพันธ์**

**12 กรกฎาคม2564**

**SME D Bank คิกออฟหนุนเอสเอ็มอีท่องเที่ยวและเกี่ยวเนื่องพื้นที่Sandbox**

**มอบสิทธิพิเศษเข้าถึงสินเชื่อดอกเบี้ยต่ำ รับเปิดประเทศปลุกเศรษฐกิจไทยฟื้นตัว**

**SME D Bank ออกมาตรการสนับสนุนเอสเอ็มอีกลุ่มธุรกิจท่องเที่ยว และเกี่ยวเนื่องมอบสิทธิพิเศษเอื้อเข้าถึงสินเชื่อดอกเบี้ยต่ำ ช่วยเสริมสภาพคล่อง นำร่องในพื้นที่จังหวัด Sandboxและสีแดงเข้ม ควบคู่จัดโปรแกรมเสริมศักยภาพ ยกระดับธุรกิจท่องเที่ยวรับนโยบายเปิดประเทศ พาเศรษฐกิจไทยกลับมาฟื้นตัวในอนาคต**

**นางสาวนารถนารี รัฐปัตย์** กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากนโยบายรัฐบาลที่เตรียมเปิดประเทศในช่วงปลายปีนี้ SME D Bank จึงออกมาตรการสนับสนุนพิเศษให้ผู้ประกอบการธุรกิจท่องเที่ยว และเกี่ยวเนื่อง (Supply Chain) **เช่น โรงแรม ห้องพัก ร้านอาหาร สปา เดินรถ ขนส่ง ฯลฯ**สามารถเข้าถึงสินเชื่อดอกเบี้ยต่ำได้สะดวกเหมาะสมสอดคล้องกับสถานการณ์เร่งด่วนในปัจจุบันเพื่อให้ผู้ประกอบการมีเงินทุนไปเสริมสภาพคล่องสามารถนำไปใช้วางแผนฟื้นฟูธุรกิจพร้อมรับเปิดประเทศ และเปิดท่องเที่ยวเต็มรูปแบบ ซึ่งจะมีส่วนสำคัญช่วยให้เศรษฐกิจไทยกลับมาฟื้นตัวได้ในอนาคต

สำหรับมาตรการสนับสนุนพิเศษ **นำร่องช่วยเหลือผู้ประกอบการเอสเอ็มอีธุรกิจท่องเที่ยว และเกี่ยวเนื่องในพื้นที่จังหวัดเปิดการท่องเที่ยวรูปแบบ Sandbox**เช่น **ภูเก็ต กระบี่ พังงา สุราษฎร์ธานี เชียงใหม่ ชลบุรี เพชรบุรี ประจวบคีรีขันธ์ และบุรีรัมย์** เป็นต้นโดยปรับเกณฑ์ที่เหมาะสมเอื้อให้เข้าถึงสินเชื่ออัตราดอกเบี้ยพิเศษอย่างสะดวกรวดเร็ว ได้แก่ **สินเชื่อรายเล็ก Extra Cash**กู้ได้ทั้งบุคคลธรรมดา และนิติบุคคล วงเงินกู้สูงสุด 3 ล้านบาทต่อราย อัตราดอกเบี้ยเริ่มต้น 3% ต่อปีใน 2 ปีแรก ผ่อนนานสูงสุด 5 ปี ปลอดชำระคืนเงินต้นสูงสุด 12 เดือน ที่สำคัญ ไม่ต้องใช้หลักทรัพย์ค้ำประกันและ**สินเชื่อเพื่อยกระดับเศรษฐกิจชุมชน** กู้ได้ทั้งบุคคลธรรมดา และนิติบุคคล อัตราดอกเบี้ยเริ่มต้น2.875%ต่อปี ใน 3 ปีแรก วงเงินกู้สูงสุด 5 ล้านบาท ผ่อนนาน 7 ปี

ขณะเดียวกัน การปรับเกณฑ์ดังกล่าว **ยังครอบคลุมไปถึงการช่วยเหลือกลุ่มธุรกิจร้านอาหาร และภัตตาคาร ในพื้นที่จังหวัดควบคุมสูงสุดและเข้มงวด (สีแดงเข้ม)** ตาม พรก.การบริหารราชการในสถานการณ์ฉุกเฉิน พ.ศ.2548 ฉบับที่ 25 ประกาศราชกิจการนุเบกษา วันที่ 26 มิถุนายน 2564 ได้แก่ กรุงเทพฯ นครปฐม นนทบุรี ปทุมธานี สมุทรปราการ สมุทรสาคร สงขลา นราธิวาส ปัตตานี และยะลา หรือที่จะมีการประกาศเพิ่มเติมเพื่อให้มีเงินทุนไปเสริมสภาพคล่องบรรเทาความเดือดร้อนที่เกิดขึ้น

ทั้งนี้ การสนับสนุนเอสเอ็มอีท่องเที่ยวและเกี่ยวเนื่องในพื้นที่Sandboxนอกเหนือจากด้านการเงินแล้ว ธนาคารยังเสริมด้วยโปรแกรมพัฒนาควบคู่ไปด้วย เพื่อให้สามารถปรับตัวยกระดับสู่การทำธุรกิจรูปแบบใหม่ เช่นร่วมกับกระทรวงการท่องเที่ยวและกีฬา การท่องเที่ยวแห่งประเทศไทย(ททท.) และกระทรวงสาธารณสุข **จัดอบรมสร้างมาตรฐาน SHA** (Amazing Thailand Safety and Health Administration)อีกทั้ง ช่วยเหลือด้านการตลาด โปรโมทสินค้าหรือบริการของผู้ประกอบการท้องถิ่นพื้นที่ภาคใต้ ด้วยแคมเปญ**“ฝากร้านฟรี SME D Bank” ผ่าน Micro Influencer ชื่อดัง** และจัดอบรม**เสริมทักษะขายของE-Commerce** ผ่านแพลตฟอร์มระดับโลกอย่าง Alibaba.com และ TikTokโดยโค้ชโซอี้เป็นต้น

“จากสถานการณ์โควิด-19 ธุรกิจท่องเที่ยวและเกี่ยวเนื่อง คือ กลุ่มที่ได้รับผลกระทบโดยตรงและรุนแรง SME D Bank จึงดำเนินมาตรการพิเศษนี้ เพื่อเติมเงินทุนและความรู้ สนับสนุนให้สามารถกลับมาฟื้นตัวได้โดยเร็วและยั่งยืนนอกจากนั้น เตรียมจะใช้แนวทางนี้ ขยายไปสู่การสนับสนุนเอสเอ็มอีทุกกลุ่มและทุกพื้นที่ต่อไป เพื่อให้เอสเอ็มอีไทยกลับมาเข้มแข็ง เป็นพลังขับเคลื่อนฟื้นฟูเศรษฐกิจไทยได้ในเร็ววัน” นางสาวนารถนารี ระบุ

ผู้ประกอบการเอสเอ็มอีที่ต้องการใช้บริการ แจ้งความประสงค์ได้ตั้งแต่วันนี้เป็นต้นไป ณ สาขาของ SME D Bank ในพื้นที่ตั้งกิจการ หรือผ่านช่องทางออนไลน์ต่างๆ ของธนาคาร เช่น เว็บไซต์ของ SME D Bank (<https://www.smebank.co.th/>) , LINE OA : SME Development Bank และแอปพลิเคชัน SME D Bank ดาวน์โหลดได้ทั้งระบบ IOS และ Android เป็นต้น สอบถามข้อมูลเพิ่มเติมได้ที่ Call Center 1357

